यह एंजाइम बढ़ाएगा अनाज के पौष्टिक गुण | Naya India
[Edited By : नया इंडिया टीम	] Publish Date: ; May 7, 2018 07:20 pm
देहरादून। आईआईटी रुड़की के शोधकर्ताओ ने अनाजों के पौष्टिक गुणों को बढ़ाने वाला एंजाइम खोज निकाला है। याक चीज में पाये जाने वाले इस एंजाइम में महत्वपूर्ण खनिज पदार्थों की जैवउपलब्धता को बढ़ाकर अनाजों के पौष्टिक गुणों को बेहतर करने की क्षमता है। आईआईटी रुड़की की ओर से जारी एक प्रेस विज्ञप्ति में शोधकर्ताओं की टीम के अगुआ बायोटेक्नोलॉजी विभाग में एसोसियेट प्रोफेसर नवीन कुमार नवानी के हवाले से कहा गया है कि यह खोज भारत के लिए बहुत लाभकारी सिद्ध होगी जहां लोगों खासतौर से शाकाहारियों में फास्फोरस, लोहा, कैल्शियम जैसे सूक्ष्म पोषक तत्वों की कमी एक बड़ी स्वास्थ्य समस्या है। विज्ञप्ति में बताया गया है कि सामान्यत: शाकाहारियों में फास्फोरस तथा अन्य खनिजों की कमी होती है क्योंकि इंसानों में फाइटेट को फ्री फास्फोरस में बदलने वाला फाइटेस नाम का एंजाइम नहीं होता जिससे फास्फोरस शरीर में अवशोषित नहीं हो पाता। इस नये एंजाइम से इस समस्या को दूर किया जा सकेगा। शोधकर्ताओं ने यह भी बताया है कि यह एंजाइम लोहा, जिंक, मैग्नीशियम और कैल्शियम की जैवउपलब्धता को भी बढ़ाने में मदद करता है। आने वाले दिनों में इस एंजाइम का इस्तेमाल शिशुओं, गर्भवती महिलाओं और बुजुर्गों में सूक्ष्म पोषकतत्वों की उपलब्धता बढ़ाने में किया जा सकता है।
Tags: importance enzymes, enzymes, आईआईटी रुड़की
नेल्सन मंडेला की 100 वीं जयंती पर श्रद्धांजलि 3 hours ago